Waar konings gekuier het… | Boer in Ballingskap
Waar konings gekuier het…
Poseokjeong is gevul met 'n atmosfeer van rustigheid en verre dae se glorie eggo deur die pragtige dennewoud aan die voet van Namsan*.
Poseokjeong was 'n paleis wat deur die konings van die Silla Dinastie (57vC – 935nC) uitsluitlik gebruik is vir ontspanning, vermaak en epikuriese feesmale. Al wat vandag oorbly van hierdie paleis, is die perlemoen-vormige steenvoor. Hierdie steenvoor was deel van 'n waterkanaal, waarop koppies met wyn en ander drank gedryf het. As jou wynkoppie verbykom, het jy hom geneem. Rondom hierdie steenvoor was fonteine en pragtige tuine. Volgens oorlewering het die konings en ander adelikes rondom hierdie voor sit en kuier, wyl hulle gedigte voorgedra het.
Poseokjong het ook 'n tragiese geskiedenis en was ironies genoeg die plek waar die val van die Silla Dinastie ingelui is. Soos met meeste groot koninkryke gebeur, het die adelikes al hoe meer hedonisties geleef, vervreemd van die gewone Koreane se daaglikse sukkelbestaan. Die Silla Dinastie was op hierdie stadium verder verskeur deur binnegevegte en politieke verdeeldheid. Die grondgebied onder direkte Silla-beheer, het geleidelik gekrimp met die sesessie van verskeie afvallige politieke entiteite.
Een van hierdie entiteite was Hubaekje, wat gepoog het om die verowerde Baekje-koninkryk te hervestig (Silla het Korea in 668nC verenig deur die ander twee Koreaanse koninkryke, Baekje en Goguryeo, te verslaan).
In 927nC het die Hubaekje-magte Gyeongju (die setel van Silla -beheer) binnegeval. Die leier van hierdie magte, Generaal Gyeonwon, het die Silla – Koning, Gyeongae, aangetref waar hy sit en kuier het by Poseokjong. Sommige bronne dui aan dat Genl. Gyeonwon vir Koning Gyeongae op die plek vermoor het, maar ander bronne het dit dat Gyeongae selfmoord gepleeg het toe hy vir Gyeonwon sien. Die waarheid bly versluier…
*Namsan beteken letterlik "Suidberg" – "nam" = suid en "san" = berg.
← Skrikbeelde in Korea
Uit die hart van 'n vriend →
Augustus 26, 2007 9:50 nm
Boertjie, gaan ons eksamen skryf mettertyd oor alles wat ons hier leer. Ek wil net weet of ek vanaand kerk kan skiep en eerder 'leer'. 😉 Die boonste foto van die woud kan maklik gebruik word vir 'n schene in 'n fliek soos The Chronicles of Narnia. Dis pragtig!
Augustus 26, 2007 11:10 nm
Wat maak dat die grond so wit lyk?
Augustus 27, 2007 4:11 vm
og, daai eerste foto is prentjiemooi!
Augustus 27, 2007 7:41 nm
Nice!! Eerste foto is stunning!! Dit lyk so lekker koel tussen die bome, was dit?
Augustus 27, 2007 8:41 nm
Augustus 27, 2007 10:59 nm
Roer, ek kan werk aan 'n Koreaanse geskiedenis 101 vraestel, as jy bereid is om hard te leer! 😉
Idiwidi, dis soos baie van die grond hier lyk. Ek is nie goed in geologie nie, maar ek vermoed hier is maar baie kalk in die grond.
Kaalvoetkind….koel onder die bome…hahahahha 🙂 Me laugh! Nie in die somer nie…nie in Korea nie!
Augustus 28, 2007 12:31 vm
Lekker om hier by jou te kom kuier. Lekker om sommer net so te lees oor Korea want dit is 'n land waarvan ons eintlik nie veel weet nie. Ek is altyd veraars hoe die natuur baie keer die eerste ding is wat my persepsie oor 'n land aanpas en vorm.
Augustus 28, 2007 9:37 nm
Jissie, ek weet nie hoe jy dit doen nie – maar jy neem die mooiste mooiste foto's!!! Interessante stukkie geskiedenis ook…!